Sa efektiv është riorganizimi i operacioneve të zbulimit në Shtetet  e Bashkuara? - 2004-08-19
Disa analistë thonë se përqendrimi tek aspekti organizativ i zbulimit mund të mos sjellë rezultatin e dëshiruar
Shtetet e Bashkuara kanë aparatin më të aftë dhe më të sofistikuar të zbulimit në botë. Por Jay Farrar, analist ushtarak në Qendrën për Studime Strategjike dhe Ndërkombëtare në Uashington thotë se ky është njëkohësisht edhe zbulimi më i kushtueshëm në botë. Zoti Farrar vlerëson se komuniteti amerikan i zbulimit ka midis 120 mijë deri në 140 mijë njerëz, duke përfshirë ekspertë të teknologjisë së survejimit dhe të telekomunikimit, deshifrues kodesh, analistë dhe të tjerë. Burimet teknike dhe njerëzore kanë bërë të mundur që Shtetet e Bashkuara të grumbullojnë informacione zbulimi kudo në botë. Megjithë këtë aftësi të jashtëzakonshme, zbulimi amerikan ka bërë parashikime jo të sakta në një numër rastesh. Anna Nelson, profesore e historisë në Universitetin American të Uashingtonit, thotë: Shumë amerikanë mendojnë se katastrofa e 11 shtatorit do të ishte evituar nëse zbulimi amerikan do të kishte bërë punën e tij. Një komision i Kongresit amerikan që hetoi mbi sulmet terroriste arriti në konkluzionin se udhëheqësit amerikanë nuk e kishin kuptuar se sa i madh ishte kërcënimi i al-Qaidës. Raporti i komisionit përmendëte gjithashtu mungesën e koordinimit midis strukturave të ndryshme të qeverisë, sidomos midis agjencive të shumta të zbulimit. Në rekomandimet e komisionit kërkohej ngritja e një qendre kombëtare të antiterrorizmit të kryesuar nga një drejtor në nivel kabineti për të përqendruar në një dorë të vetme të gjitha aktivitetet e zbulimit. Por shumë analistë, duke përfshirë zotin Charles Pena, drejtor i studimeve për politikpn e mbrojtjes në Institutin Cato të Uashingtonit, nuk mendojnë se kjo është një ide dhe aq e mirë. Zyrtarë të Pengatonit qysh tani kanë shprehur shqetësimin se një post i tillë në rang kabineti me juridiksion mbi Agjencinë e Zbulimit të Mbrojtjes dhe agjenci të tjera të ngjashme mund të krijojë një shtresë të re burokracie që do të pengonte kalimin e shpejtë të informacionit të zbulimit tek ushtarët në fushën e luftës. Gjithashtu, thotë Jay Farrar i Qendrës për Studime Strategjike dhe Ndërkombëtare, riorganizimi i strukturës së zbulimit nuk përbën garanci se në të ardhmen nuk do të ketë sulme të tjera terroriste. Disa analistë thonë se në fakt, zbulimi amerikan ka bërë të dështojnë shumë sulme të mundëshme por këto suksese nuk janë publikuar për hir të ruajtjes së sekretit. Shumica e tyre mendojnë se raporti i komisionit 11 shtatori është një start i mirë për një debat në shkallë kombëtare rreth mënyrave të përmirësimit të zbulimit, por ata këshillojnë që të mos arrihet në konkluzione të shpejtuara.